नई दिल्‍ली। स्ट्रोक का सामना कर चुके मरीजों में इसके तुरंत बाद डिमेंशिया का खतरा उन लोगों की तुलना में लगभग दोगुना हो जाता है जो कभी स्ट्रोक से पीड़ित नहीं हुए। डिमेंशिया के कारण व्यक्ति की याददाश्त चली जाती है जिससे वह रोजमर्रा के अपने काम भी नहीं कर पाता। स्ट्रोक के कारण होने वाले डिमेंशिया को वेस्कुलर डिमेंशिया कहते हैं। यह दूसरा सबसे आम और खतरनाक प्रकार का डिमेंशिया है। स्ट्रोक के अलावा अन्य कारणों से भी व्यक्ति में इस मानसिक बीमारी के लक्षण उत्पन्न हो सकते हैं। पहले के शोधों में स्ट्रोक और उससे होने वाले डिमेंशिया के खतरे का अनुमान लगाया जा चुका है। लेकिन प्रत्येक शोध में लगाया गया अनुमान भिन्न रहा है। ऐसा पहली बार है जब वैज्ञानिकों ने स्ट्रोक के तुरंत बाद डिमेंशिया का खतरा बढ़ने का सटीक पता लगाया है। इस शोध के लिए वैज्ञानिकों ने पहले होचुके 48 अध्ययनों का विश्लेषण किया। ये अध्ययन दुनियाभर के करीब 32 लाख लोगों पर किए गए।